**JELGAVAS VALSTSPILSĒTAS PAŠVALDĪBAS 2024. GADA 23. MAIJA**

**SAISTOŠO NOTEIKUMU NR.24-16**

**“ATVIEGLOJUMU PIEŠĶIRŠANA NEKUSTAMĀ ĪPAŠUMA NODOKĻA MAKSĀTĀJIEM JELGAVAS VALSTSPILSĒTĀ”**

**PASKAIDROJUMA RAKSTS**

|  |  |
| --- | --- |
| **Paskaidrojuma raksta sadaļa** | **Norādāmā informācija** |
| 1. **Mērķis un nepieciešamības pamatojums**
 | Saistošo noteikumu izdošanas mērķis ir noteikt nekustamā īpašuma nodokļa maksātāju kategorijas, kurām piemēro nodokļa atvieglojumus. Saistošie noteikumi nosaka kārtību, kādā piešķir nekustamā īpašuma nodokļa atvieglojumus atsevišķām nodokļa maksātāju kategorijām par Jelgavas valstspilsētas administratīvajā teritorijā esošo nekustamo īpašumu.Līdzšinējie saistošie noteikumi - Jelgavas pilsētas pašvaldības 2015. gada 29. janvāra saistošie noteikumi Nr.15-2 “Atvieglojumu piešķiršana nekustamā īpašuma nodokļa maksātājiem Jelgavas pilsētā" ir izdoti uz šobrīd jau spēku zaudējušā likuma “Par pašvaldībām” pamata. Atbilstoši Pašvaldību likuma Pārejas noteikumu 6. punktā noteiktajam, uz likuma “Par pašvaldībām” pamata izdotie saistošie noteikumi piemērojami līdz 2024. gada 30. jūnijam un šajā termiņā domei ir jāizdod jauni saistošie noteikumi.Attiecīgi saistošie noteikumi par atvieglojumu piešķiršanu nekustamā īpašuma nodokļa maksātājiem Jelgavas valstspilsētā ir izstrādāti jaunā redakcijā, aktualizējot to izdošanas tiesisko pamatojumu, redakcionāli precizējot tiesisko regulējumu, kā arī iekļaujot normas saistībā ar *de minimis* atbalsta piešķiršanu, ņemot vērā Eiropas Savienības tieši piemērojamo tiesību aktu nosacījumus *de minimis* atbalsta piešķiršanai. |
| 1. **Fiskālā ietekme uz pašvaldības budžetu**
 | Saistošo noteikumu īstenošanas rezultātā paredzama pašvaldības budžeta ieņēmumu daļas samazināšanās. Izmaiņas uz pašvaldības budžetu nav iespējams precīzi noteikt vai aprēķināt. Nodokļa ieņēmumu samazinājums ir atkarīgs no nodokļu maksātāju aktivitātes, pieprasot noteiktus nekustamā īpašuma nodokļu atvieglojumus. Indikatīvi prognozējamā atvieglojumu kopsumma, ņemot vērā 2023.gadā uz pašvaldības saistošo noteikumu pamata piešķirto atvieglojumu apmēru, varētu būt ap 90000 *euro*. |
| 1. **Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci**
 | Saistošajos noteikumos paredzētie nodokļu atvieglojumi atvieglos sociāli mazaizsargātāko nodokļa maksātāju, tostarp nestrādājošo pensionāru, personu ar noteiktu invaliditātes grupu, bērnu ar noteiktu invaliditāti un vai personu ar noteiktu invaliditāti kopš bērnības, kā arī daudzbērnu ģimeņu finansiālo slogu.Saistošo noteikumu īstenošana pozitīvi ietekmēs pilsētvides attīstību, pilsētas kultūrvēsturiskā mantojuma saglabāšanu un atjaunošanu, kā arī motivēs personas nodot Jelgavas valstspilsētas administratīvajā teritorijā esošās jaunbūves ekspluatācijā. Saistošajos noteikumos paredzētie atvieglojumi nodokļa maksātājiem, kuri veic saimniecisko darbību, veicinās uzņēmējdarbības attīstību. Saistošajiem noteikumiem nav tiešas ietekmes uz iedzīvotāju veselību. |
| 1. **Ietekme uz administratīvajām procedūrām un to izmaksām**
 | Saistošo noteikumu piemērošanā privātpersona var vērsties Jelgavas valstspilsētas pašvaldības iestādes “Centrālā pārvalde” Finanšu departamentā. |
| 1. **Ietekme uz pašvaldības funkcijām un cilvēkresursiem**
 | Neietekmē pašvaldības funkcijas un cilvēkresursus. |
| 1. **Informācija par izpildes nodrošināšanu**
 | Saistošo noteikumu izpildei nav nepieciešams veidot jaunas institūcijas, paplašināt esošo institūciju kompetenci vai veidot jaunas štatu vietas.  |
| 1. **Prasību un izmaksu samērīgums pret ieguvumiem, ko sniedz mērķa sasniegšana**
 | Saistošie noteikumi ir samērīgi un piemēroti iecerētā mērķa sasniegšanai. Saistošo noteikumu mērķis ir sniegt atbalstu mazāk aizsargātajām iedzīvotāju kategorijām Jelgavas valstspilsētas pašvaldībā un uzlabot uzņēmējdarbības vidi. |
| 1. **Izstrādes gaitā veiktās konsultācijas ar privātpersonām un institūcijām**
 | Saistošo noteikumu projekts un tam pievienotais paskaidrojuma raksts 24.04.2024. tika publicēts pašvaldības oficiālajā tīmekļvietnē [www.jelgava.lv](http://www.jelgava.lv) sabiedrības viedokļa noskaidrošanai, paredzot termiņu viedokļu sniegšanai līdz 09.05.2024. Viedokļi nav saņemti.Saskaņā ar Komercdarbības atbalsta kontroles likuma 10.pantu pašvaldība Saistošo noteikumu projektu 24.04.2024. vēstulē Nr.2.1-12/24/380 nosūtīja Finanšu ministrijai sākotnējai izvērtēšanai. Finanšu ministrija 02.05.2024. vēstulē Nr. 7-4/18/1336 neiebilda pret Saistošo noteikumu apstiprināšanu, vienlaikus izsakot lūgumu papildināt Saistošo noteikumu projektu paredzot, ka pašvaldība veic atbalsta pretendenta izvērtēšanu atbilstoši Komisijas 2013. gada 18. decembra Regulas (EK) Nr.1407/2013 par Līguma par Eiropas Savienības darbību 107. un 108. panta piemērošanu *de minimis* atbalstam nosacījumiem uz atbalsta piešķiršanas brīdi. Finanšu ministrijas priekšlikums ir ņemts vērā un iekļauts Saistošo noteikumu projektā. |

Jelgavas valstspilsētas pašvaldības domes priekšsēdētājs A.Rāviņš